**OBRAZLOŽENJE UZ ODLUKU**

**o držanju domaćih životinja**

Člankom 104. Zakona o komunalnom gospodarstvu („Narodne novine“ br. 68/18, 110/18, 32/20) propisan je pobliže sadržaj Odluke o komunalnom redu, kojom se među ostalim propisuje uređenje naselja, način uređenja i korištenja površina javne namjene i zemljišta u vlasništvu jedinica lokalne samouprave, uvjeti korištenja javnim parkirališta, nerazvrstanih cesta, održavanje čistoće i čuvanje površina javne namjene, kao i osiguranje mogućnosti korištenja površina javne namjene na način da omogućava kretanje osoba s posebnim potrebama.

Zadnjim izmjenama i dopunama Odluke o komunalnom redu („Službeni vjesnik Varaždinske županije“ broj 8/22) određeno je da će se držanje domaćih životinja uređivati zasebnom odlukom, s obzirom na kompleksnost problematike.

U razdoblju od donošenja važeće Odluke o komunalnom redu 2019. godine uočena je potreba dodatnog reguliranja uvjeta i načina držanja domaćih životinja, zbog prijava građana o nepropisnom držanju životinja, s naglaskom na neugodne mirise i izlijevanje onečišćenih voda na privatne i javne površine. Kako se radi o području u kojima se za držanje domaćih životinja koriste postojeće gospodarske građevine, izgrađene prije stupanja na snagu odredbi za provođenje prostornih planova, a naročito se to odnosi na područje naselja Ivanec, kao naselje sa najvećom urbanizacijom i gustoćom izgrađenosti, javila se potreba za definiranjem zona i uvjeta pod kojima se mogu ili ne mogu držati domaće životinje.

Ovim prijedlogom Odluke predlaže se, u smislu određivanja uvjeta za držanje domaćih životinja, područje Grada Ivanca podijeliti na 3 zone, od kojih se 1. odnosi na uže gradsko područje naselje Ivanec, 2. zona obuhvaća preostali dio naselja Ivanec, dok se 3. odnosi na sva ostala naselja na administrativnom području Grada Ivanca.

Zona I. obuhvaća uže gradsko područje naselja Ivanec, određeno važećim Urbanističkim planom uređenja Ivanca, koje je prvi puta definirano 2012. godine, stupanjem na snagu 2. Izmjena i dopuna Urbanističkog plana uređenja Ivanca („Službeni vjesnik Varaždinske županije“ br. 34A/12), upravo u cilju postepenog rješavanja problema sve veće urbanizacije centra Ivanca i reguliranja sadržaja i djelatnosti koje nisu prihvatljive u područjima veće gustoće stanovništva i izgrađenosti. Naime, i u prethodnim prostornim planovima postojali su uvjeti za gradnju poljoprivrednih građevina s izvorom zagađenja, odnosno za uzgoj životinja, sa određenim udaljenostima na kojima su se te građevine mogle smještati (15 metara od stambenih objekata i sl.), što je bilo i tada teže ostvariti, te nije ni bilo značajnije gradnje. Kasnijim izmjenama prostorno planske dokumentacije ta udaljenost se još i povećavala (na 20 metara) kako bi se na primjeren način reguliralo držanje domaćih životinja u neizgrađenim dijelovima naselja. S obzirom na činjenicu da u užem gradskom području Ivanca, koje ugrubo obuhvaća područje Ivanca sjeverno od linije koja približno prolazi područjem od početka ulice Ivanuševec, sjevernog ruba groblja Ivanec, do početka Vinogradske ulice i dalje na istok, prema Jezerima, gotovo da i nema više kućanstva u kojima se drže domaće životinje, odnosno da se radi o zanemarivom broju stanovništva koje još drži domaće životinje, ovim prijedlogom Odluke predlaže se i formalno zabraniti držanje domaćih životinja, izuzetno se dozvoljava držanje *do najviše 10 komada peradi ili kunića*, a koji broj se može smatrati da neće imati značajniji utjecaj na urbani karakter područja.

U Zoni II., preostalom dijelu naselja Ivanec, a uvažavajući manju gustoću izgrađenosti, predlaže se dopustiti držanje domaćih životinja uz ograničenje najvećeg broja životinja, odnosno dozvolilo bi se držanje *do najviše 20 komada peradi ili kunića, do 3 komada svinja, do 5 komada ovaca, koza i ostale stoke sitnog zuba*, u skladu s uvjetima propisanih predmetnom Odlukom. Na taj način bi se u ovom dijelu Ivanca, južnije od linije užeg gradskog područja, sa manjom gustoćom izgradnje, omogućilo držanje manjeg broja domaćih životinja, ali uz poštivanje minimalne udaljenosti i drugih uvjeta.

U Zoni III., pretežito ruralnog karaktera, sa malom gustoćom izgrađenosti, dozvolilo bi se držanje domaćih životinja, u skladu sa dosadašnjim načinom držanja, u zatvorenim prostorijama ili na otvorenome, pod uvjetima iz ove Odluke.

Odlukom se predlaže omogućiti držanje životinja koje ljudi drže zbog društva, zaštite i pomoći ili zbog zanimanja za te životinje, te radi izložbi ili drugog načina predstavljanja životinja, ali za koje će također trebati zadovoljiti uvjete (naročito broj životinja).

Ovakvim prijedlogom Odluke u najvećem dijelu područja Grada Ivanca zadržalo bi se postojeće stanje, odnosno dopustilo i nadalje držanje domaćih životinja, u skladu s dosadašnjim načinom držanja i uzgoja, samo za vlastite potrebe, uz određene uvjete koje objekti i površine moraju zadovoljiti, naročito u pogledu udaljenosti od postojećih zgrada te sprečavanja istjecanja otpadnih tekućina na privatne i javne površine, a za koje je već dulje vremena bilo potrebno zadovoljiti uvjete propisane prostornim planovima.

Za poljoprivredne gospodarske građevine namijenjene obavljanju djelatnosti isključivo vezanih uz poljoprivrednu proizvodnju, u ovom slučaju farmi za držanje stoke, uvjeti za gradnju definirani su važećim prostornim planovima, te se na njih ova Odluka ne odnosi. Takve građevine se prema Prostornom planu uređenja Grada Ivanca i Urbanističkom planu uređenja Ivanca smještaju izvan građevinskih područja naselja, dok se u slučaju smještaja u građevinskom području naselja, tamo gdje je to dozvoljeno (sva naselja osim užeg područja Ivanca) moraju poštivati uvjeti i ograničenja navedena u prijedlogu Odluke te odredbama prostorno planske dokumentacije, naročito u pogledu udaljenosti od stambenih objekata i zbrinjavanje otpadnih tekućina (gnojnica i sl..).

 Za usklađenje s ovom Odlukom predlaže se rok od 2 godine, u kojem bi vlasnici i posjednici domaćih životinja trebali uskladiti držanje domaćih životinja s odredbama Odluke, a nadzor nad provođenjem Odluke provoditi će komunalni redar, dok su vlasnici odnosno posjednici životinja u držanju domaćih životinja dužni pridržavati se i odredbi posebnih zakona i podzakonskih akata, kao što je Zakon o zaštiti životinja (NN br. 102/17, 32/19), Zakona o veterinarstvu (NN br. [82/13](https://www.zakon.hr/cms.htm?id=592), [148/13](https://www.zakon.hr/cms.htm?id=593), [115/18](https://www.zakon.hr/cms.htm?id=35907), [52/21](https://www.zakon.hr/cms.htm?id=48691), [83/22](https://www.zakon.hr/z/641/Zakon-o-higijeni-hrane-i-mikrobiolo%C5%A1kim-kriterijima-za-hranu), [152/22](https://www.zakon.hr/z/3424/Zakon-o-zdravlju-%C5%BEivotinja)), Zakona o zdravlju životinja (NN br. [152/22](https://www.zakon.hr/cms.htm?id=55159), [154/22](https://www.zakon.hr/cms.htm?id=55156)), te drugih propisa koji se odnose na postupanje sa životinjama, nad čijim provođenjem nadzor provode druga tijela, odnosno inspekcije.

Cilj donošenja Odluke je i uspostava odgovornog ponašanja vlasnika i posjednika životinja kako bi se osigurala zaštita dobrobiti životinja i okoliša, te se predlaže Gradskom vijeću donošenje ove Odluke.

**Upravni odjel za urbanizam,**

**komunalne poslove i zaštitu okoliša**